text: Sunnudagin 19. apríl 2020 eru 40 ár síðani at Hondbóltssamband Føroya var sett á stovn.
text: #000000
text: Við Europa-cup dystum og landsdystum var hondbólturin tann ítróttargreinin, sum gekk á odda á altjóða pallinum í 70 ́unum og fyrst í 80 ́unum. Føroyska manslandsliðið stóð seg væl í CHM-kappingunum og eftir góð úrslit í kappingini í Portugal í 1976, var miðja eftir at fáa kappingina til Føroya. Hetta eydnaðist og í 1980, sama ár sum HSF var sett á stovn, var skipað fyri stórari CHM-kappingin í Føroyum. Veruligur hondbóltsfepur valdaði og fyri fullsettum hallum var leikt í Vági, Klaksvík og á Hálsi.
text: #000003
text: Seinnu árini í 80 ́unum og fyrru árini av 90 ́unum vóru tung ár hjá HSF. Fíggjarstøðan var vánalig og lítið var av landsliðsvirksemi. Í 00 ́unum kom tó glið á aftur og var luttikið í fleiri EM- og HM undankappingum á manssíðuni og í Challenge Trophy-kappingunum á kvinnusíðuni.
text: #000004
text: Tað er tó ikki fyrr enn nú seinastu árini, í seinnu helvt av 10 ́unum, at landsliðsvirksemi hjá HSF veruliga er komið í eina fasta og trygga legu. Umsitingin og fíggjarliga grundalagið er saman við góðum stuðlum styrkt. Vit luttaka nú á jøvnum føti við okkara grannalond, bæði við kvinnu,- mans- og ungdómslandsliðunum. Fleiri kappingar hava eisini verið í Føroyum seinastu árini, U17 EM-undankapping hjá kvinnum í 2015, HM-undankapping hjá kvinnum í 2016, U21 HM-undankapping hjá monnum í 2017, EM-undan-undankapping hjá monnum í 2017 og U19 HM-undankapping hjá kvinnum í 2018. Serliga minnilig var HM-undankappingin hjá U21-monnum, har føroyska liðið fyri fullsettari høll vann bólkin frammanfyri Sveis, Finnlandi og Ísrael og harvið vann seg til HM-endaspælið, sum var í Algeria á sumri í 2017. Føroyska liðið stóð seg sera væl og gjørdist nr. 16 av 24 liðum. Serliga merkisvert var eisini úrslitið hjá U17-landsliðnum hjá monnum, sum í 2019 vann European Open í Svøríki frammanfyri 23 liðum, og sigraði føroyska liðið m.a. á Noregi, Spania, Ungarn og Svøríki í kappingini. Stóra avbjóðingin er í løtuni, at ikki ber til at hýsa altjóða EM-landsdystum hjá monnum og heldur ikki størri ungdómskappingum, tí EHF hevur hert krøvini til hallirnar og kringumstøðurnar hartil. Føroysku hallirnar standa langt frá hesi mát og krøv, og má A-landsliðið hjá monnum tískil spæla sínar heimadystir uttanlands. Hetta verður eisini galdandi fyri kvinnurnar til næstu EM-undankapping.
text: #000005